บริษัท การบินไทย จำกัด (มหาชน) ประกาศแจ้งผู้โดยสาร ที่เดินทางจากเกาหลีใต้ จีน ฮ่องกง อิตาลี และอิหร่าน มาประเทศไทยต้องแสดงใบรับรองแพทย์
บริษัท การบินไทย จำกัด (มหาชน) ประกาศแจ้งผู้โดยสาร ที่เดินทางจากเกาหลีใต้ จีน ฮ่องกง อิตาลี และอิหร่าน มาประเทศไทยต้องแสดงใบรับรองแพทย์  นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) เปิดเผยว่า ตามที่สำนักงานการบินพลเรือนแห่งประเทศไทย หรือ กพท. ได้ออกประกาศให้ทุกสายการบินของไทยปฏิบัติเกี่ยวกับการรับผู้โดยสารจากท้องที่นอกราชอาณาจักรที่เป็นเขตโรคติดต่ออันตราย กรณีโรคโควิด-19 ตามประกาศของกระทรวงสาธารณสุข ได้แก่ สาธารณรัฐเกาหลี สาธารณรัฐประชาชนจีน เขตบริหารพิเศษฮ่องกง เขตบริหารพิเศษมาเก๊า สาธารณรัฐอิตาลี สาธารณรัฐอิสลามอิหร่าน เพื่อสนับสนุนมาตรการเฝ้าระวังป้องกันโรคของประเทศไทย ตั้งแต่วันที่ 8 มีนาคมที่ผ่านมา บริษัทการบินไทย จึงมีความจำเป็นต้องปฏิบัติตามในการรับผู้โดยสารมายังประเทศไทยจากจุดบินตามประกาศดังกล่าว ซึ่งผู้โดยสารทุกคนที่จะเดินทางจากจุดบินสาธารณรัฐเกาหลี ที่โซล และปูซาน สาธารณรัฐประชาชนจีน ที่ปักกิ่ง เซี่ยงไฮ้ เฉิงตู และกวางโจว เขตบริหารพิเศษฮ่องกง สาธารณรัฐอิตาลี ที่โรม และมิลาน จะต้องมีใบรับรองแพทย์ยืนยันว่าผู้โดยสารไม่มีความเสี่ยงจากโรคติดเชื้อไวรัสโควิด-19 เมื่อการบินไทยตรวจสอบใบรับรองแพทย์แล้วจึงจะออกตั๋วโดยสาร หรือ Boarding Pass รวมทั้งต้องจัดให้ผู้โดยสารกรอกข้อมูลตามแบบ ต.8 ตามพระราชบัญญัติโรคติดต่อ พ.ศ.2558 และยื่นต่อเจ้าพนักงานควบคุมโรคติดต่อประจำด่านควบคุมโรคติดต่อระหว่างประเทศที่สนามบินปลายทางในประเทศไทยผู้โดยสารสามารถติดต่อเปลี่ยนแปลงการเดินทาง และ/หรือ เปลี่ยนแปลงเส้นทางบินได้ที่สำนักงานขายการบินไทย หรือดูรายละเอียดเพิ่มเติมได้ที่เว็บไซต์ thaiairways.com หรือสอบถามข้อมูลเพิ่มเติมได้ที่ THAI Contact Center โทร. 0-2356-1111 ตลอด 24 ชั่วโมง